ส่องหุ้น CPF (อีกครั้ง)
CPF หรือ บมจ.เจริญโภคภัณฑ์อาหาร เป็นอีกหุ้นที่อยู่ในความสนใจของนักลงทุนค่อนข้างมาก
20 ม.ค. 2564

ลูบคมตลาดทุน : ธนะชัย ณ นคร
CPF หรือ บมจ.เจริญโภคภัณฑ์อาหาร เป็นอีกหุ้นที่อยู่ในความสนใจของนักลงทุนค่อนข้างมาก
มูลค่าการซื้อขายเฉลี่ยต่อวันติดอยู่ใน Most Active Value 10-20 อันดับแรก มาตลอด
อย่างวานนี้ ซื้อขายกันมากถึง 1,687 ล้านบาท
หรืออย่างวันที่ฮอตมาก ๆ จะมีวอลุ่มเทรดกันมากกว่า 3 พันล้านบาท
แม้จะเป็นหุ้นที่นักลงทุนสนใจกันสูงมาก
ทว่า “ราคาหุ้น” กลับเคลื่อนไหวในกรอบแคบ ถึงแคบมาก
ทำให้มีคำถามจากนักลงทุนว่า เกิดอะไรขึ้นกับ (ราคาหุ้น) CPF ที่เหมือนวนเวียนพายเรือในอ่าง ทั้งที่เป็น “หุ้นพื้นฐานดีเยี่ยม” อีกหลักทรัพย์ของตลาดหลักทรัพย์ฯ
จำได้ว่า เคยเขียนเรื่องนี้ไปบ้างแล้ว
ส่วนวันนี้จะมาขยายความ เพิ่มข้อมูลกันอีกซักหน่อย หลังไปหาข้อมูลมาเพิ่ม
คำตอบคือแบบนี้….
นักวิเคราะห์จะมีความเห็นออกมาแบบแบ่งออกเป็น 2 กลุ่มที่ Cover หุ้น CPF
กลุ่มแรกมองว่า ปี 2563 กำไรของ CPF จะออกมาสวยงาม โดยเฉพาะในไตรมาส 4/2563 จากการบันทึกกำไรพิเศษเกือบ 2 พันล้านบาท (ส่งผล Q4/63 กำไรรวม 7.5-7.6 พันล้านบาท)
และแม้ว่าแนวโน้มปี 2564 กำไรจะปรับลดลงบ้างจากปี 2563 (ที่มีบันทึกรายได้พิเศษ)
แต่ก็ไม่ได้ถึงกับเลวร้ายอะไรนัก
ประกอบกับ CPF จะมีรายได้จากทางอื่น ๆ ในกลุ่มธุรกิจของซีพี ที่ CPF เข้าไปถือหุ้น
ราคาหมู ราคาไก่ แม้จะลดลงบ้าง แต่ยังถือว่าสูงกว่าช่วงปกติ
และอีกหลากหลายปัจจัยบวก ฯลฯ
ทั้งหมดจึงยังคงแนะนำ “ซื้อ” CPF และมีราคาเป้าหมายออกมาตั้งแต่ 35–42 บาท
มาถึงนักวิเคราะห์อีกกลุ่มกันบ้าง
กลุ่มหลังจะมองว่า แม้ปี 2563 กำไรของ CPF จะเพิ่มขึ้น แต่ปี 2564 จะลดลง (จากที่ไม่มีกำไรพิเศษเข้ามา)
ต้นทุนอาหารสัตว์ เช่น กากถั่วเหลือง ราคายังอยู่ระดับสูง ส่งผลให้ต้นทุนดำเนินงานของ CPF น่าจะปรับสูงขึ้น
และยังมีประเด็นตลาดส่งออกของ CPF ที่อาจจะยังไม่ได้ฟื้นตัวดีนักจากพิษโควิด-19
ประเด็นเรื่องเงินบาทแข็งค่า ก็มีนักวิเคราะห์ดีดลูกคิดคำนวณออกมาบอกว่า เงินบาทที่แข็งค่าทุก 1 บาท จะส่งผลต่อกำไร CPF ลดลงประมาณ 5%
แม้ว่านักวิเคราะห์กลุ่มหลังจะมีมุมมองที่ต่างจากกลุ่มแรก
แต่ก็ไม่ได้แนะนำขายสำหรับหุ้น CPF
บางโบรกฯ อาจใช้คำว่า “ซื้อเมื่ออ่อนตัว” หรือ “ทยอยสะสม” แล้วแต่จะว่ากันไป
มีคำถามเข้ามาเพิ่มว่า หุ้น CPF มี “เจ้ามือ” หรือเปล่า
วิสัชนาของปุจฉานี้ตอบยาก
ทราบเพียงว่า CPF มีสัดส่วนของนักลงทุนสถาบัน และกองทุนต่าง ๆ ถืออยู่ค่อนข้างมาก
และน่าจะเป็นการถือแบบ “ระยะยาว” ยาวจริง ๆ
คือ ไม่ซื้อเพิ่ม ไม่ขาย รอรับเงินปันผลกันไป อะไรแบบนั้นแหละ
มาถึงทิศทางราคาหุ้นของ CPF
ผมเข้าไปดูย้อนหลังตั้งแต่ต้นปี 2017 มาถึงเดือน ม.ค. 2021
ราคาหุ้น CPF วิ่งเฉลี่ยอยู่ระหว่าง 24.00–28.00 บาทเป็นส่วนใหญ่
เส้นกราฟไม่มีเด้งขึ้นเด้งลง หรือเหวี่ยงแรงอะไร
บางช่วงราคาอาจรูดลงไปบ้าง เช่น ช่วงต้นโควิด-19 เดือนมี.ค. 63 ราคาลงมาอยู่บริเวณ 20.00 บาท (+/- เล็กน้อย) ก่อนที่จะเด้งกลับขึ้นมาอยู่เฉลี่ย 25.00 บาท (+/- เล็กน้อย) ในเวลาอันรวดเร็ว
และบางช่วงราคาขึ้นไปสูงสุด 34.00 บาท (+/- เล็กน้อย)
ก่อนที่ราคาหุ้นจะลงมาต่ำกว่า 30.00 บาท ในเวลาอันรวดเร็วเช่นกัน!!!
ล่าสุดราคาหุ้นยังคงวนเวียนอยู่ระหว่าง 28.50–29.50 บาท ต่อหุ้น
เมื่อวานนี้ก็มีนักลงทุน IB มาถามต่อเนื่องอีก ผ่านรายการ “แก๊งสี่โมง” ทางข่าวหุ้นทีวีออนไลน์ และผมก็ให้ข้อมูลไปแบบคร่าว ๆ นี้แหละ
เล่นหุ้น CPF ใจต้องเย็นจริง ๆ
หรือเลือกเป็นหุ้นปันผล สะสมไว้ในพอร์ตก็ได้ 